### NN 33/2025 (26.2.2025.), Odluka o izmjeni Odluke o lokalnim porezima Općine Fažana - Fasana

OPĆINA FAŽANA – FASANA

361

Na temelju članka 20. stavka 1. i članka 42. stavka 1. Zakona o lokalnim porezima (»Narodne novine« br. 115/16, 101/17, 114/2022, 114/2023 i 152/24) i članka 38. Statuta Općine Fažana – Fasana (»Službene novine Istarske županije« broj 25/22), Općinsko vijeće Općine Fažana – Fasana, na 37. sjednici održanoj 24. veljače 2025. donijelo je

ODLUKU

O IZMJENI ODLUKE O LOKALNIM POREZIMA OPĆINE FAŽANA – FASANA

Članak 1.

U Odluci o lokalnim porezima Općine Fažana – Fasana (»Službene novine Istarske županije« broj 31/2023) u poglavlju II. OPĆINSKI POREZI članak 2. stavak 1. točka 2. mijenja se i glasi:

» 2. porez na nekretnine«.

Članak 2.

U poglavlju II. OPĆINSKI POREZI naziv Odjeljaka 2. iznad članka 6. mijenja se i glasi:

»2. Porez na nekretnine«.

Članak 3.

Članak 6. mijenja se i glasi:

»Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama važeće Odluke o komunalnom redu Općine Fažana – Fasana.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Nekretninom se smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.«

Članak 4.

Članak 7. mijenja se i glasi:

»Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.«

Članak 5.

Članak 8. mijenja se i glasi:

»Porez na nekretnine plaća se u iznosu od 8,00 eura/m² korisne površine nekretnine.«

Članak 6.

Ova Odluka o izmjeni Odluke o lokalnim porezima Općine Fažana – Fasana objavit će se u »Narodnim novinama« i »Službenim novinama Istarske županije.«

Ova Odluka o izmjeni Odluke o lokalnim porezima Općine Fažana – Fasana stupa na snagu prvog dana od dana objave u »Službenim novinama Istarske županije.«

Klasa: 410-01/25-01/0007

Urbroj: 2168-08-03/00-25-1

Fažana, 24. veljače 2025.

OPĆINSKO VIJEĆE OPĆINE FAŽANA – FASANA

Predsjednik
 Općinskog vijeća
 Timotej Pejin, v. r.